8.12.22

לכבוד: **פרופ' יורם וייס**

מנכ"ל המרכז הרפואי הדסה

במייל: [weiss@hadassah.org.il](mailto:weiss@hadassah.org.il)

**ד"ר ינון בודה**

מ"מ מנהל בית החולים הדסה עין כרם

במייל: [buda@hadassah.org.il](mailto:buda@hadassah.org.il)

שלום רב,

**הנדון: כוונת בית החולים לפטר את ד"ר אחמד מחאג'נה**

כארגוני חברה אזרחית ואקדמיה הפועלים למען זכויות אדם ובה הזכות לבריאות של כלל האוכלוסייה בישראל, אנו פונים אליכם כיוון שמערכת הבריאות בישראל על צוותיה המסורים יקרה לליבנו. כוונתכם לפטר את ד"ר אחמד מחאג'נה – בטיעונים אשר רובם ככולם לוקים בגזענות – מהווה פגיעה חמורה בקהילת הבריאות, באמון הצוותים בכלל, והצוותים הפלסטינים בפרט, ובאמון הקהילות שעל בריאותן אתם אמונים.

כל חלקיה של החברה בישראל, השסועה מבחינה כלכלית, חברתית ופוליטית חיים כאן, חווים שמחות ומתמודדים עם מצוקות, ונזקקים לטיפול רפואי. מערכת הבריאות והקהילה הרפואית משמשות בדרך כלל דוגמה למרחב משותף ומכבד של כלל החברה הישראלית גם ברמת המטופלים.ות וגם ברמת הקהילה הרפואית אשר מחויבת לרמת מוסר גבוהה ולשבועת הרופא לפיה יש לסייע "לאדם החולה באשר הוא חולה, אם זר אם נכרי, אם אזרח נקלה ואם נכבד". על מערכת הבריאות לשאוף להגשמה מלאה של אידיאל זה. פיטורים של רופא בגלל טענות גזעניות כלפיו, מרחיקות את מערכת הבריאות מכך.

פגיעתכם ברופא מסור, כך על פי עדות מטופליו וחבריו לעבודה, מעלה חשש כבד של ציד מכשפות וכניעה לרוח הרעה המפלגת ומתסיסה את החברה בישראל. רוח רעה זו מופצת לא פעם על ידי גורמים שונים המתמחים ברדיפה. אפילו הם הודו שהעובדות שגויות ביחס לד"ר מחאג'נה.

יש לציין שמערכת הבריאות מנסה לפעול להקטין תופעות של גזענות ואלימות במערכת כלפי המטופלים.ות והצוותים במערכת. פיטורים של רופא על בסיס טענות גזעניות חוטאות לא רק למציאות העובדתית במקרה הנוכחי אלא גם לחובה של מערכת הבריאות הציבורית כמעסיק לייצר מרחב עבודה מקצועי ובטוח לצוותים הפועלים במסגרתה. נושא זה הוסדר רק לאחרונה בחוזר מנכ"ל משרד הבריאות 10/2022 בנושא אמות מידה לקידום שוויון במערכת הבריאות, בין היתר בסעיפים שעניינם כוח אדם ומניעת גזענות, אפליה והדרה.

**אנחנו רואים בחומרה את כוונתכם לפטר רופא פלסטיני אזרח ישראל ורואים בכך פעולה של רדיפה ופילוג. אנו קוראים לכם להתנצל באופן פומבי על התנהלות זו, לחזור בכם מכוונתכם לפטר את ד"ר מחאג'נה ולפעול להשבת האמון במוסד אותו אתם מנהלים.**

על החתום:

פרופ' נדב דוידוביץ', מנהל ביה"ס לבריאות הציבור, אוניברסיטת בן גוריון בנגב

ד"ר גיא שלו, רופאים לזכויות אדם

עו"ד טל חסין, האגודה לזכויות האזרח

מרגנית אופיר-גוטלר, הפורום האזרחי לקידום הבריאות בגליל

עמית הרפז, הפורום האזרחי לקידום הבריאות בגליל

פרופ' דני פילק

אמנון בארי סוליציאנו, מנכ"ל שותף, יוזמות אברהם

ת'אבת אבו ראס, מנכ"ל שותף, יוזמות אברהם

עו"ד סאמח דרוויש, מנהלת המרכז לנפגעי גזענות בתנועה הרפורמית

יהודית אופנהיימר, מנכ"לית עיר עמים

ד"ר רועי זילברברג, בית הספר לשלום

עו"ס טלי אהרנטל, מנכ"לית, א.ס.ף - ארגון סיוע לפליטים ולמבקשי מקלט בישראל

חובב ינאי, שתיל – הקרן החדשה לישראל

יענקל'ה פטרושקה, פורום בריאות דרום

חיה נח, פורום דו קיום בנגב